Diari Oficial de la Generalitat Valenciana


Sumari del DOGV 9375, del 05-07-2022 (2022/6181)

RESOLUCIÓ de 28 de juny de 2022, de la Conselleria d'Educació, Cultura i Esport, per la qual s'autoritza un programa d'innovació educativa per a posar en funcionament l'Aula Didàctica de Cultura Contemporània Carmelina Sánchez-Cutillas per a difondre i dinamitzar l'obra d'aquesta escriptora, durant el curs 2022-2023.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9375

Data del DOGV
:   05-07-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/6181


Data del document
:   28-06-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * organització de l'ensenyament
    * centre d'ensenyament

RESOLUCIÓ de 28 de juny de 2022, de la Conselleria d'Educació, Cultura i Esport, per la qual s'autoritza un programa d'innovació educativa per a posar en funcionament l'Aula Didàctica de Cultura Contemporània Carmelina Sánchez-Cutillas per a difondre i dinamitzar l'obra d'aquesta escriptora, durant el curs 2022-2023. [2022/6181]  
El 27 d'abril de 2021 es va subscriure un conveni entre la Generalitat i l'Ajuntament d'Altea per a col·laborar en la posada en marxa i en el funcionament del Centre d'Interpretació Carmelina Sánchez-Cutillas, ubicat a la casa Vil·la Gadea, situada a la Partida de l'Olla, núm. 27 d'Altea, propietat de l'Ajuntament d'Altea.  
Carmelina Sánchez-Cutillas va rebre de ben menuda una educació d'estima a la història i la cultura valenciana gràcies al seu avi, un erudit advocat alteà, Francisco Martínez i Martínez, el qual li va contagiar l'amor pels llibres i documents històrics i el respecte a les institucions culturals valencianes i catalanes que defensaven la història, la cultura i la llengua comunes. Les seues vivències a Altea les trobem reflectides als escenaris de la seua obra, com en Matèria de Bretanya, guanyadora del premi Andròmina de narrativa en els Premis octubre de l'any 1975.  
  
Carmelina Sánchez-Cutillas va estudiar Filosofia i Lletres en la Universitat de València i va treballar en la secció de cultura del diari Levante, on publicà treballs sobre història de la Corona d'Aragó i de literatura medieval. Durant els anys seixanta començà a compondre poemes en valencià, impregnats d'un realisme social on remarca els anhels de recuperació de la cultura, la llengua i la llibertat del seu poble, com en Un món rebel (1964). És una de les poques dones poetes i, a més, essencial, en el període de postguerra. Una dona, en definitiva, compromesa, que aconseguí ser escriptora, historiadora i periodista, malgrat viure en un temps i un context en què tot això encara estava reservat als homes.  
  
L'Aula Didàctica de Cultura Contemporània Carmelina Sánchez-Cutillas serà el lloc que servirà de referent perquè el públic, en general, i l'alumnat, en particular, puguen conéixer amb profunditat l'obra literària d'aquesta escriptora valenciana de la generació dels cinquanta. L'habilitació d'aquest espai ha sigut possible per la col·laboració de l'Ajuntament d'Altea, l'Acadèmia Valenciana de la Llengua (AVL) i la Càtedra Enric Valor de la Universitat d'Alacant.  
Aquest projecte d'innovació i recerca es farà amb la col·laboració de l'Ajuntament d'Altea, l'Acadèmia Valenciana de la Llengua (AVL) i la Càtedra Enric Valor de la Universitat d'Alacant.  
En la legislació valenciana d'educació, el Decret 253/2019, de 29 de novembre, del Consell, de regulació de l'organització i funcionament dels centres públics que imparteixen ensenyaments d'Educació Infantil o d'Educació Primària (DOGV 8689, 02.12.2019) i el Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional (DOGV 8693, 09.12.2019), s'inclou la possibilitat que la conselleria competent en matèria d'educació puga crear i suprimir aules didàctiques a determinades localitats.  
Per tot això, i en virtut de les competències que m'atribueixen el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i vista la proposta de la directora general d'Innovació Educativa i Ordenació i de conformitat amb aquesta, resolc:  
  
  
Primer. Objecte i descripció  
1. Autoritzar el funcionament de l'Aula Didàctica de Cultura Contemporània Carmelina Sánchez-Cutillas a l'edifici Vil·la Gadea d'Altea, durant el curs 2022-2023.  
2. Aquesta aula es concep com un projecte educatiu innovador i de qualitat que pretén fomentar el coneixement de la vida i obra d'aquesta escriptora entre l'alumnat dels centres educatius no universitaris.  
3. Per a la gestió i funcionament de l'Aula Didàctica es destina, en comissió de serveis, el personal docent especificat en l'annex I, segons les instruccions organitzatives i de funcionament que s'inclouen com a annex II en la present resolució.  
  
Segon. Objectius  
Els objectius d'aquesta aula seran:  
a) Difondre i dinamitzar des d'un punt de vista didàctic i cultural l'obra de Carmelina Sánchez-Cutillas.  
b) Dissenyar un espai on es dinamitze, des de la narrativa, la poesia i l'assaig, el pensament crític, la reflexió social i cultural i, a la vegada, es treballe la creació artística i literària, a partir de l'obra de Carmelina Sánchez-Cutillas.  
c) Elaborar materials que es consideren necessaris per a la divulgació de l'escriptora, de la seua obra i del context cultural.  
d) Establir, sota la supervisió de la Direcció General d'Innovació Educativa i Ordenació, els vincles amb l'entorn social en què s'integra l'Aula Didàctica de Cultura Contemporània Carmelina Sánchez-Cutillas d'Altea.  
  
Tercer. Destinataris  
L'activitat que s'implementarà en aquesta aula didàctica estarà adreçada, principalment, a l'alumnat d'Educació Primària, Educació Secundària i Batxillerat. L'alumnat universitari i les persones adultes, independentment que estiguen o no en procés de formació, també podran ser destinataris d'activitats programades per aquesta aula didàctica.  
  
  
Quart. Recursos humans i materials  
1. L'Aula Didàctica de Cultura Contemporània Carmelina Sánchez-Cutillas comptarà amb els recursos humans i materials necessaris per al seu funcionament i manteniment.  
2. L'Aula es dotarà de les persones funcionàries de carrera de personal docent no universitari al servei de l'Administració educativa valenciana, especificades en l'annex I.  
3. La provisió es farà en comissió de serveis amb dedicació exclusiva a l'Aula, a l'efecte de garantir el funcionament de la programació de l'Aula Didàctica de Cultura Contemporània Carmelina Sánchez-Cutillas descrita en l'annex II.  
4. Al professorat adscrit a l'Aula, la direcció general competent en matèria d'innovació educativa, en aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, li podrà reconéixer fins a un màxim de 60 hores de formació anuals, la certificació de les quals serà expedida pel Servei de Planificació i Gestió de la Formació Permanent del Professorat quan finalitze el curs acadèmic 2022-2023.  
  
Cinqué. Coordinació  
La direcció i coordinació didàctica del projecte estarà formada pel professorat adscrit, un assessor o assessora de la xarxa de CEFIRE, un inspector o inspectora adscrits a la zona d'Altea, la persona que presidisca la corporació municipal d'Altea o la persona en qui delegue, i el cap o la cap del Servei d'Innovació i Qualitat de la Direcció General d'Innovació Educativa i Ordenació o la persona en qui delegue.  
  
Sisé. Organització  
La informació sobre la programació de les activitats, reserves i normes de funcionament s'enviarà a tots els centres a l'inici de cada curs a través de correu electrònic, de manera que aquests puguen sol·licitar la participació, confeccionar el programa d'activitats complementàries incorporades a la programació general anual (PGA), aprovar-la en el consell escolar i programar els aspectes didàctics específics d'acord amb les orientacions establides per l'Aula Didàctica de Cultura Contemporània Carmelina Sánchez-Cutillas i els criteris propis de cada centre.  
  
Per a formalitzar la participació del centre, el professorat responsable gestionarà les sol·licituds i les inscripcions per mitjà del procediment que determine l'òrgan de direcció i coordinació didàctica, el qual es publicitarà en la pàgina web de la Direcció General d'Innovació Educativa i Ordenació.  
Seté. Col·laboracions  
Per al desenvolupament del funcionament d'aquesta aula didàctica es podran subscriure acords de col·laboració amb la corporació local d'Altea i altres entitats a fi de garantir els recursos necessaris per a consolidar l'Aula Didàctica de Cultura Contemporània Carmelina Sánchez-Cutillas, així com la consecució dels seus objectius.  
  
Huité. Avaluació  
A la finalització del curs escolar 2022-2023, el personal adscrit al projecte realitzarà una memòria de desenvolupament de l'Aula.  
La Direcció General d'Innovació Educativa i Ordenació avaluarà el funcionament de l'aula autoritzada en aquesta resolució i la gestió del professorat responsable.  
  
Nové. Aprovació i eficàcia  
Aquesta resolució produirà efecte l'endemà de la publicació en el Diari Oficial de la Generalitat Valenciana.  
De conformitat amb el que estableixen els articles 123, 115 i 119 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució que posa fi a la via administrativa es pot interposar, potestativament, un recurs de reposició o directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició ha d'interposar-se davant la consellera d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu ha de formalitzar-se davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.  
  
València, 28 de juny de 2022.- La consellera d'Educació, Cultura i Esport: Raquel Tamarit Iranzo.  
  
  
  
ANNEX I  
Recursos humans assignats a l'Aula Didàctica de Cultura Contemporània Carmelina Sánchez-Cutillas  
  
- Personal destinat amb dedicació exclusiva, en comissió de serveis:  
  
María Remedios Gadea Blasco. DNI: \*\*\*8190\*\*  
Francesca Cano Server. DNI: \*\*\*2969\*\*  
  
  
  
ANNEX II  
Instruccions organitzatives i de funcionament de l'Aula Didàctica de Cultura Contemporània Carmelina Sánchez-Cutillas, durant el curs 2022-2023  
  
1. Denominació  
La denominació de l'aula és Aula Didàctica de Cultura Contemporània Carmelina Sánchez-Cutillas d'Altea.  
2. Objectius  
a) Apropar l'alumnat, des dels esquemes cognitius propis de cada etapa escolar, a la figura de l'escriptora Carmelina Sánchez-Cutillas i al coneixement i significació de la seua obra.  
b) Desenvolupar l'autonomia investigadora a partir de diversos tallers i activitats relacionades amb la producció literària i acadèmica de l'autora.  
c) Propiciar la creativitat literària a través del desenvolupament d'una actitud crítica, racional i tolerant en l'alumnat.  
d) Fomentar l'interés per l'estudi i la recerca de la cultura pròpia a partir de la figura de Carmelina Sánchez-Cutillas, com a paradigma de consciència idiomàtica i compromís cultural i cívic.  
3. Continguts  
L'oferta educativa de l'Aula Didàctica de Cultura Contemporània Carmelina Sánchez-Cutillas es basa en el desenvolupament de tallers didàctics i activitats creatives a partir de la vida i l'obra d'aquesta escriptora.  
4. Recursos per al desenvolupament del projecte a l'Aula  
a) Instal·lacions:  
Centre Cultural Vil·la Gadea, partida de l'Olla d'Altea, núm. 27, d'Altea, propietat de l'Ajuntament d'Altea.  
b) Recursos humans:  
El professorat assignat a l'Aula i especificat en l'annex I d'aquesta resolució.  
5. Funcions del professorat assignat a l'Aula  
1. Realitzar la campanya de presentació i difusió de l'Aula, via correu electrònic, a tots els centres educatius.  
2. Portar el registre de sol·licituds, la datació de les visites i la comunicació amb els centres.  
3. Gestionar la comptabilitat, els costos de materials, etc.  
4. Controlar les existències, necessitats i compres dels materials.  
  
5. Crear un espai de pensament i de reflexió crítica al voltant de la vida i l'obra de Carmelina Sánchez-Cutillas a través de diverses línies d'actuació: perspectiva de gènere, poesia compromesa, crítica literària, investigació historiogràfica, relació amb l'entorn local, etc.  
6. Col·laborar amb seminaris o tallers literaris i culturals basats en l'estudi de l'escriptora.  
7. Supervisar l'aplicació dels tallers didàctics de les visites escolars a l'Aula.  
8. Seguir el procés d'impressió de materials de divulgació i ús dels tallers de cultura contemporània.  
9. Organitzar activitats de formació acadèmica en col·laboració amb institucions del nostre àmbit lingüístic, com conferències, jornades, cursos, seminaris, simposis, grups de treball, etc.  
10. Atendre les instal·lacions en coordinació amb l'Ajuntament.  
11. Preparar les visites diàries amb tot el que suposa de disposició d'espai i materials.  
12. Atendre les visites diàries.  
13. Realitzar les memòries anuals.  
14. Concretar les propostes per al nou curs escolar.  
6. Usuaris i protocol de participació en el projecte  
L'oferta educativa de l'Aula Didàctica de Cultura Contemporània Carmelina Sánchez-Cutillas va adreçada, principalment, a l'alumnat d'Educació Primària, de Secundària i de Batxillerat. Atesa la demanda, i sempre que siga possible, es podrà adaptar l'activitat a l'alumnat d'altres etapes educatives.  
La visita a l'Aula és una activitat educativa que requereix la participació activa del professorat dels centres que sol·liciten realitzar-la, no sols durant el desenvolupament de l'activitat a Altea, sinó també prèviament, per a preparar-la, i posteriorment, per a extraure conclusions de tot el que s'ha realitzat.  
De manera complementària, i sempre que el calendari de visites ho permeta, també podran visitar l'Aula persones, a títol particular, i entitats interessades a conéixer-la.  
7. Funcionament de l'aula  
El procediment general serà el següent:  
1. A l'inici del curs escolar, tots els centres educatius de la Comunitat Valenciana de Primària, Secundària i Batxillerat rebran un correu electrònic en què es posarà a la seua disposició l'Aula Didàctica de Cultura Contemporània Carmelina Sánchez-Cutillas.  
2. Els centres, per mitjà del procediment que determine l'òrgan de direcció i coordinació didàctica, hauran de sol·licitar el dia, l'hora, la llengua i l'activitat a què volen assistir. Una vegada concertada la visita, el professorat de l'Aula Didàctica de Cultura Contemporània Carmelina Sánchez-Cutillas l'anotarà en l'agenda. A més, facilitarà al professorat del centre educatiu sol·licitant el material adient perquè puga preparar la visita, amb antelació i de manera didàctica, amb l'alumnat.  
  
3. Una setmana abans de la visita com a màxim, els centres educatius faran l'ingrés del cost dels materials, si fora necessari, i ho comunicaran al responsable de l'Aula per correu electrònic.  
4. L'alumnat, amb el professorat responsable, es presentarà a les instal·lacions de l'Aula Didàctica de Cultura Contemporània Carmelina Sánchez-Cutillas el dia i hora acordats.  
5. L'alumnat estarà sota el control del professorat responsable de l'Aula i del professorat del mateix centre que els acompanya.  
6. Una vegada conclosa l'activitat, es farà una valoració del treball realitzat per mitjà d'una enquesta via correu electrònic.  
7. Catàleg de tallers per al curs 2022-2023  
€ La piruleta de Carmelina (5 anys)  
- Els bombons de Carmelina (1r cicle primària)  
- Què eren les estrelles per a Carmelina (1r cicle de primària)  
- Les titelles, Peret i Margariteta de Carmelina (2n cicle de primària)  
- La casa del conte mes estimat per Carmelina (2n cicle de primària)  
- «Tot feia olor a herbes» (saquet herbes variades) (2n cicle de primària)  
- La màquina d'escriure amb un poema de Carmelina (3r cicle de primària)  
- Un poble de saladura... (pot de sal aromatitzada) (3r cicle de primària)  
- Joc d'escacs (basat en el poema de l'autora) (3r cicle de primària)  
  
- Carmelina vora mar, tocant el cel (ruta vora mar adaptable a diferents nivells)  
- Tinc a la bossa un formigueig de versos (primària i secundària)  
- Amic e amada, Carmelina medieval (ESO i Batxillerat)  
- Gimcana de versos (3r cicle de primària, ESO i Batxillerat)  
- Els jeroglífics i la pedra Carmelina (ESO i Batxillerat)  
- Conjugació de parelles en primera persona (ESO i Batxillerat)